《夜登清微亭云阴掩翳东北有雨少顷月出皎然复》
宋代·傅察

融融暑未阑，悄悄夜方午。
命驾聊叩门，寻幽得兹土。
俯瞩但苍茫，前瞻何卤莽。
万籁正虚无，群生各安堵。
蝉啸作笙箫，蛙鸣当钟鼓。
凫舄政参差，诙谐惧狎侮。
岂惟冠盖倾，已觉肝胆吐。
坐久隐奔雷，天边垂密雨。
疏木列宾朋，众峰自臣主。
萤火落明星，炉烟袅青缕。
那能胜酒杯，所欣瞻德宇。
高歌屡激昂，失喜或俯偻。
萧飒濯尘襟，清虚湛灵府。
快如仙爪爬，酒若头风愈。
须臾出金盘，照曜开玉户。
映浪杂琼瑰，穿帘间璧组。
斯游岂前谋，后会人逆数。
欢馀岸纶巾，语约挥松尘，
可能伴鸡栖，亦复随蝶栩。
广寒会可升，试为刷翎羽。

作者简介：傅察（1089—1126）字公晦，孟洲济源（今属河南）人，北宋中书侍郎傅尧俞重孙。端重有操，为文温丽，遇事若无所可否，非其意萃然不可犯。徽宗崇宁五年（1106）进士，蔡京欲妻以女，拒弗答。曾任青州司法参军、永平、淄川丞，太常博士，兵部、吏部员外郎。宣和七年（1125）冬，接伴金国贺正旦使，道逢金太子斡离不，令下拜，抗辩不屈而死，谥忠肃。事迹见《宋史·忠义本传》。